《和宁国守沈察院九月严霜十五韵》
宋代·虞俦

九月十月交，卦应西北乾。
少昊犹执矩，玄冥遽行权。
庆元敦牂岁，夏无雨暘愆。
早禾既有秋，人斯望有年。
晚稻亦怀新，颖实相接连。
不间东南亩，宁分左右肩。
严霜忽早降，节候无馀暄。
黄熟乃无日，青乾空在田。
殆不如稊稗，那敢咏好坚。
造物岂弃遗，繄时失后先。
逐夫亟欲诉，有司不谓然。
课无责之有，何异扼其咽。
使君恻兴念，官租为渠蠲。
作诗宽彼忧，至哉仁人言。
幸甚宣城民，信乎有二天。

作者简介：虞俦，生卒年月不详，字寿老，宁国(今属安徽）人。南宋政治家，文学家。隆兴初进人太学，中进士。曾任绩溪县令，湖州、平江知府。庆元六年（1200）召入太常少卿，提任兵部侍郎。工诗文，著有《尊白堂集》24卷，清修《四库全书》收录其部分诗文。如其词《满庭芳》：色染莺黄，枝横鹤瘦，玉奴蝉蜕花间。铅华不御，慵态尽欹鬟。